शगुन ने सोचा वह अपनी अदाओं से प्रणय का दिल जीत लेगी, जब दोनों मिले तो वह एक कदम आगे था
जो जिस लायक होता है, उसके साथ वही किया जाता है। जब आपने कहा कि कामिनी ने आपको यहां आने सलाह दी, तभी मैं समझ गया था। वह कभी ऐसा कर ही नहीं सकती।
वह बार-बार उस मेल को पढ़ रही थी। बहुत गुस्सा आ रहा था उसे। “आखिर समझता है क्या है आपने आपको? मेरी किताब छापने से मना कर दिया! फेसबुक, इंस्टाग्राम, सब जगह मेरे इतने फैन हैं। हर कोई मेरी कहानियों की तारीफ करता है और इसने उन्हें रिजेक्ट कर दिया।” वह खाली कागज पर यूं ही आड़ी-तिरछी लकीरें खींचते हुए बड़बड़ा रही थी।
तभी दरवाजे की घंटी बजी।
“कमीनी, आ गई?”
“कितनी बार कहा, मेरा नाम मत बिगाड़ा करोर। जब भी मैं तुम्हारा कोई काम नहीं कर पाती, तुम ‘क’ पर से ‘आ’ की मात्रा ही गायब कर देती हो। तुमसे कामिनी नहीं कहा जाता क्या? तुम्हारी दोस्त हूं। कुछ तो शर्म करो शगुन।”
“कमीनी तो तुम हो। वरना इतनी बार बोलने पर भी क्या अपने उस प्रकाशक बॉस से मेरी मुलाकात न करवा देती। कैसी सेक्रेटरी हो जो तुम्हारी इतनी भी नहीं चलती? तुम वहां काम करती हो, फिर भी मेरी किताब नहीं छपवा पाई।”
“क्या करोगी मिलकर? मैंने खुद ले जाकर तुम्हारी पांडुलिपि उन्हें दी। अब नहीं पसंद आई तो मैं क्या करूं?” कामिनी ने बुझे स्वर में कहा।
“एक बार मुझसे मिल लेगा तो मुझे देखते ही दीवाना हो जाएगा। मेरी खूबसूरती के आगे अच्छे-अच्छे पागल हो जाते हैं। मेरी भी जिद है कि तुम्हारे पब्लिशिंग हाउस से अपनी किताब छपवाकर ही रहूंगी। चाहे इसके लिए मुझे कुछ भी क्यों न करना पड़े।”
“तुम्हारी यह बेशर्म जिद मुझे समझ नहीं आती। हर कोई एक जैसा नहीं होता। हो सकता है अब तक जिन लोगों से तुम मिली हो, उन्होंने तुम्हारे हुस्न पर फिदा होकर, या तुमने जो भी पैंतरे अपनाए होंगे, उसके बाद तुम्हारी किताब छाप दी हो या तुम्हें बेस्ट लेखिका के एक-दो पुरस्कार दे दिए हों, पर प्रणय सर ऐसे कतई नहीं हैं। मैं तुम्हें मिलवा दूंगी, पर उसके बाद मुझसे किसी तरह की कोई उम्मीद मत रखना। कल साढ़े ग्यारह बजे ऑफिस आ जाना।” कामिनी यह कह कर जाने लगी तो शगुन बोली, “यह तो बता जाओ तुम आई किस काम से थी?”
“नहीं, कुछ नहीं,” कामिनी ने रुखाई से जवाब दिया और चली गई।
अगले दिन शगुन ने जब केबिन में लगे शीशे से अंदर बैठे प्रणय को देखा तो वह कामिनी से बोली, “यार, यह तो बहुत स्मार्ट और यंग है। ऐसे नए जमाने के लड़कों को हम जैसी खूबसूरत लड़कियां ही पसंद आती हैं। इसे तो मैं आसानी से पटा लूंगी। यह तो कोरा कागज है जिस पर कुछ भी लिखा जा सकता है। मैंने अपनी एक कहानी में भी यह लाइन लिखी है। मुझसे मिलेगा तो मेरी किताबें ही नहीं, मुझे भी पढ़ने को मजबूर हो जाएगा।”
“शगुन, प्रणय सर ऐसे नहीं हैं। अपनी सुंदरता को लेकर किसी गलतफहमी में मत रहना…”
कामिनी अपनी बात पूरी कर पाती कि प्रणय केबिन से बाहर आ गया। “मिस कामिनी, मुझे तुरंत निकलना होगा। दो टिकट बुक करा दीजिए। डिटेल्स ये हैं।” प्रणय ने उसे एक स्लिप पकड़ाते हुए कहा।
कामिनी जानती थी कि प्रणय सर को ज्यादा दिखावा या किसी बात पर शोर मचाने की आदत नहीं है। वह चुपचाप और बहुत शालीन तरीके से हर काम करना पसंद करते हैं, इसलिए सिवाय उसके किसी को पता नहीं होता कि वह कहां आ-जा रहे हैं।
“प्रणय जी, मैं आपसे बात करना चाहती थी।” शगुन ने बीच में ही बहुत ही अदा से इठलाते हुए कहा।
“फिर कभी।” प्रणय ने लापरवाही से जवाब दिया और ऑफिस से बाहर निकल गया।
“कहां जा रहा है तुम्हारा यह हैंडसम बॉस?”
“क्या करोगी जानकर?”
“नहीं, बस ऐसे ही पूछ रही थी।”
शगुन के बार-बार पूछने पर कामिनी को बताना ही पड़ा कि प्रणव कहां गया है और कहां ठहरा है। उसने तो सोचा तक नहीं था कि शगुन गोआ पहुंच जाएगी उससे मिलने।
शगुन किताब छपवाने के लिए कुछ भी कर सकती थी। यह उसकी बेशर्म जिद थी कि प्रणव को पटाना है। उसे पूरा यकीन था कि अपनी अदाएं दिखाकर वह उसे अपना बना लेगी।
अपनी कॉटेज के बाहर शगुन को खड़े देख प्रणव चौंका।
“आपने मुझे पहचाना? मैं कामिनी की दोस्त शगुन हूं। उस दिन आपको ऑफिस में मिलने आयी थी। उसने मुझे सलाह दी कि मैं आपसे यहां आकर मिल सकती हूं। इस माहौल में जब आप मेरी कहानियां पढ़ेंगे तो उनसे आपको मेरी कहानियों इश्क हो जाएगा।”
शगुन ने लॉन्ग ड्रेस पहनी हुई थी जो बहुत कुछ ढकने के बावजूद बहुत कुछ दिखा रही थी। प्रणव ने जब उसे ऑफिस में देखा, तभी उसके हाव-भाव से उसे थोड़ी झिझक महसूस हुई थी। प्रकाशन के क्षेत्र में ऐसी बहुत सी तितलियां उससे टकराती रहती हैं जो किसी भी हद तक जा सकती हैं।
उनसे कैसे निबटना है, यह प्रणव को अच्छी तरह आता था।
“ब्रिलिएंट आइडिया है। वहां सामने मैंने बैठने का बढ़िया इंतजाम किया है। बोन फायर जल रही है और वाइन का भी इंतजाम है। वहां चटाई पर जाकर आप बैठिए, मैं दो मिनट में आया।” कहकर प्रणव वापिस कॉटेज के अंदर चला गया।
शगुन सोच रही थी कि वह सचमुच गजब ढा रही है, तभी तो प्रणव इतनी जल्दी मान गया। सच ही है पुरुषों को पटाना मुश्किल काम नहीं होता।
बोन फायर की लपटों का सेंक, वाइन का गिलास हाथ में थामे दोनों आमने-सामने बैठे थे। शगुन को लगा जैसे वह आसमान में उड़ रही है। एक जादू की छड़ी हाथ में लिए वो प्रणव को अपने आगे झुका लेगी। फिर कहानियां क्या, किताब क्या… छड़ी घुमाएगी और बस…।
उसने फोल्डर में रखी पांडुलिपि निकाली और प्रणव की ओर बढ़ा दी।
“इसमें मेरी कुछ रोमांटिक कहानियां हैं। खास आपके प्रकाशन के लिए लिखी हैं।” शगुन ने होंठों को दबाते हुए बालों पर हाथ फेरा।
“आपकी जुबानी ही सुनना चाहूंगा। समुद्र किनारे, पानी की बहती लय के साथ इन्हें सुनना ज्यादा मजा देगा।”
शगुन मुस्कुराई और कहानियां पढ़ने लगी…
“मीरा ने शुभम का हाथ कसकर थामा हुआ था। वे दोनों समुद्र किनारे की गीली रेत पर खड़े थे… नंगे पांव। रात के अंधेरे में समुद्र की लहरों की गहरी आवाज जैसे दोनों से कुछ कह रही थी।
शुभम अपना चेहरा मीरा के पास लाकर बोला, “क्या तुम कुछ सुन पा रही हो?”
“नहीं, सुन नहीं महसूस कर पा रही हूं। मेरे-तुम्हारे बीच की नमकीन महक।”
“बस, इतना ही..?”
शगुन पढ़ते-पढ़ते रुक गई और बोली, “आगे पढूं?”
“नहीं-नहीं, बहुत अच्छा लिखती हैं आप… प्रणव वाइन का सिप लेने के लिए रुका।
“इससे बेहतर कहानी तो हो ही नहीं सकती।”
“यानी आपको मेरी कहानियां अच्छी लगीं… इन्हें छापेंगे न?”
“बिल्कुल!”
“तो लीजिए, अब ये कहानियां आपकी हुईं और…” शगुन ने अपनी बात अधूरी छोड़ कहानियों का फोल्डर प्रणव की ओर बढ़ा दिया।
“और क्या..?”
“और मैं भी आपकी हो सकती हूं,” शगुन ने बेतकल्लुफी से कहा।
प्रणव जोर से हंसा। “आप लिखती अच्छा हैं, ऐसी कहानियां तो सच में आग लगा देती हैं।” ऐसा कहते हुए प्रणव पांडुलिपि के एक-एक पन्ने बोन फायर की जलती लकड़ियों में डालने लगा।
“यह आप क्या कर रहे हैं? मेरी कहानियों और मेरा दोनों का अपमान कर रहे हैं।”
“मैंने कहा ना, आपकी कहानियों में तपिश है। जो जिस लायक होता है, उसके साथ वही किया जाता है। जब आपने कहा कि कामिनी ने आपको यहां आने सलाह दी, तभी मैं समझ गया था। वह कभी ऐसा कर ही नहीं सकती। उसे परेशान कर बेशक आपने जान लिया कि मैं गोआ जा रहा हूं। फोन करके कामिनी ने मुझसे सॉरी तक कहा। मुझे ताज्जुब है कि उसकी दोस्ती आपसे क्यों है। मिस शगुन, मैं कोई कोरा कागज नहीं, जिस पर जो चाहे लिखा जा सके। आप जा सकती हैं।” प्रणव ने बहुत शांत स्वर में कहा।
तभी कॉटेज के अंदर से एक लड़की बाहर आई। रंग सांवला था, न फैशनपरस्त थी, न मेकअप। सादगी के बावजूद बहुत सुंदर लग रही थी।
“प्रणय, और कितनी देर लगेगी? तुम्हारी मीटिंग खत्म हो गई हो तो क्या मैं यहां बैठ सकती हूं?” मधुर स्वर में उसने पूछा।
“बिल्कुल, मीटिंग खत्म हो चुकी है। मिस शगुन जा रही हैं।”
फिर प्रणय ने शगुन की ओर मुखातिब होकर कहा, “बाई द वे मिस शगुन, मीट माई फ्रेंड स्नेहा। हम पिछले पांच सालों से दोस्त हैं। यह जो सारी सेटिंग आप देख रही हैं, यह इन्हीं के लिए की गई है। आज मैं इन्हें प्रपोज करने के लिए ही मैं गोआ आया हूं।”
शगुन अवाक खड़ी थी। एक बेशर्म जिद की वजह से उसकी कहानियां राख में बदल चुकी थीं।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें